Det er en sag om røveri og vold af særlig rå, brutal og farlig karakter, når to unge på henholdsvis 16 og 20 år tirsdag møder i Retten i Aalborg. De to er tiltalt for at stå bag et voldsomt røverisk overfald ved banegården i Aalborg i februar, hvor en dreng blev stukket med kniv. Episoden fandt sted 10. februar ved 21.30-tiden om aftenen, da de to nu tiltalte – sammen med en tredje person – stødte sammen med to unge drenge fra Hjørring. I den forbindelse mener politiet, at de to tiltalte tog fat i den ene dreng. Fem centimeter knivstik Politiet mener, at den 20-årige klyngede drengen op mod en mur og tog en Louis Vuitton-hue og et hævekort fra drengen. Den 20-årige er også tiltalt for at have truet drengen ved at holde en kniv op foran hans ansigt, mens han truede ved at sige noget i stil med: ”Jeg stikker dig, hvis ikke jeg får pengene” og ”hvis du ikke tager din jakke af, så stikker jeg dig ned”. Under tumulten fik drengen et fem centimeter stort knivstik i ryggen. Han blev efterfølgende kørt på sygehuset, hvor knivstikket blev syet, ligesom drengen blev behandlet for en sammenklappet lunge. Den 16-årige dreng er tiltalt for at have taget nogle handsker fra drengen, der blev overfaldet, ligesom han er tiltalt for at have givet drengen en knytnæve i hovedet i forbindelse med, at de titalte også tog hans jakke fra ham. Den 20-årige på flugt Politiet nåede hurtigt frem til banegården i forbindelse med overfaldet, men anholdt i første omgang kun to – hvoraf den ene var den 16-årige, som nu er tiltalt i sagen. Den 20-årige forsvandt i første omgang, men henvendte sig senere selv til politiet efter at have været efterlyst. Det fremgår ikke før sagens start, hvordan de to unge forholder sig til de alvorlige anklager. De sidder begge varetægtsfængslet. Udover det røveriske overfald er den 16-årige dreng også titalt for et andet tilfælde af vold, trusler og ulovlig tvang ved en episode, der fandt sted 19. november sidste år.

Opsummering:
Louis Vuitton-hue og knivstik i ryggen er en del af sagen.